**Vrăjmăşie**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrăjmăşie

Cic-a fost odat-un moş,

ce-avusese un cocoş,

El i-a dat averea toată

şi-o viaţă minunată.

Avea moşul trei copii:

un câine - paznic în vii,

o pisică jucăuşă,

un şoarece, după uşă…

Ea, felină, delicată,

s-alintă-n graţii scăldată,

miorlăie şi se răsfaţă

n-are nicio grijă-n viaţă.

El - o latră hămăind,

oare ce-o mai fi dorind?

şi închis în curtea mică,

mârâie către pisică.

Ea pe garduri se cocoaţă

chiar pe poartă, vizavi,

parc-ar vrea să îl provoace,

oare cine poate şti?

El se dă dulău de curte,

casa zice c-o păzeşte,

asta, patru anotimpuri,

chiar de iarna-l troieneşte.

Pisica-i stăpână-n casă,

pe fotolii şi pe masă,

pe şoareci i-a izgonit

şi-şi caută un iubit.

Chiar în zori, dis-dimineaţă,

se spală pe cap, pe faţă,

blana-ntreagă-şi netezeşte

şi în stradă o zbugheşte.

Mai demult, cică, bătrânul

a făcut un mic zapis,

şi-a lăsat averea toată

celor trei, cum le-a promis…

Pisica a pus înscrisul

dup-o grindă, dragii mei,

să ne fie clar “permisul

că pot sta-n casă şi ei”.

Şoricelu-a ros zapisul

şi pisica-l tot aleargă,

câinele o duşmăneşte

fiindcă l-a lăsat în stradă.

Uneori urlă în noapte

şi spune că nu mai poate,

nu mai vrea s-o duc-aşa,

Doamne, ce viaţă grea!

Stăpânii s-au tot schimbat,

azi, câinele doarme-n pat,

zilnic iese la plimbare,

are haine şi mâncare!

Pisica tot cercetează,

casa-ntreagă controlează,

pe stăpâni îi linguşeşte,

şi le toarce, că-i iubeşte.

Pe şoarece l-au uitat,

şi de-atunci s-a răzbunat

“Când pisica nu-i acasă,

şoarecii joacă pe masă!”